b'\n_START_ARTICLE_\nKraje otrok med Francovo diktaturo\n_START_PARAGRAPH_\nUkradeni otroci med Francovo diktaturo so otroci star\xc5\xa1ev, ki so bili pripadniki republikanskega tabora v \xc4\x8dasu \xc5\xa0panske dr\xc5\xbeavljanske vojne. Bili so zaprti v zaporih skupaj s svojimi materami, katere so ozna\xc4\x8devali kot republikanske oziroma\xc2\xa0\xc2\xbbrde\xc4\x8de\xc2\xab\xc2\xa0matere(\xe2\x80\x9cmadres rojas\xe2\x80\x9d) ali pa so bili posvojeni ker so bili njihovi star\xc5\xa1i umorjeni.\xc2\xa0\xc2\xbbRde\xc4\x8de\xc2\xab\xc2\xa0matere so bile vse \xc5\xbeenske, ki so bile na kakr\xc5\xa1enkoli na\xc4\x8din povezane z republikanskim taborom, bodisi so bile \xc5\xbeene republikancev, njihove matere ali sestre.\n_START_SECTION_\nZa\xc4\x8detek prvih ugrabitev\n_START_PARAGRAPH_\nZametki prvih ugrabitev segajo v leto 1939, ko se je Francisco Franco, kot zmagovalec dr\xc5\xbeavljanske vojne, povzpel na oblast in za\xc4\x8del svoje vladanje z vzpostavitvijo diktatorskega re\xc5\xbeima, \xc5\xa1panska tranzicija v drugi polovici sedemdesetih let pa je temu dogajanju postavila konec. Zaradi pomanjkanja podatkov o tem pojavu pa sicer ne moremo postaviti to\xc4\x8dne meje med za\xc4\x8detkom in koncem, kakor tudi ne moremo podati natan\xc4\x8dnega \xc5\xa1tevila vseh \xc5\xbertev.\n_START_SECTION_\nVzpostavitev diktatorskega re\xc5\xbeima in s tem razlike med pripadniki \xc5\xa1panske rase\n_START_PARAGRAPH_\nKo se je Franco povzpel na oblast je za\xc4\x8del vladati v duhu diktature, ki je bila rasisti\xc4\x8dne narave. Njegovi pripadniki, to so pripadniki nacionalnega tabora, so bili s strani Franca obravnavani kot del \xc5\xa1panske rase oziroma \xc5\xa1panskega ljudstva, ki je bil nadrejen ostalemu, imenovali so se\xc2\xa0\xc2\xbbLa Raza\xc2\xab. Ta nadrejenost jim je dodeljevala pravico, da so si podredili ostalo \xc5\xa1pansko ljudstvo, ki so jih ozna\xc4\x8devali kot manjvredne. Ti pa so bili pripadniki republikanskega tabora, imenovani tudi\xc2\xa0\xc2\xbbrde\xc4\x8di\xc2\xab\xc2\xa0republikanci (\xe2\x80\x9clos republicanos rojos"), ki so v tistem \xc4\x8dasu zagovarjali koncept Druge \xc5\xa0panske Republike in so se zoperstavili dr\xc5\xbeavnemu udaru ter Francovi diktaturi._NEWLINE_Nacionalisti republikancev niso priznavali kot del \xc5\xa1panske rase in so jih za\xc4\x8deli zatirati, preganjati, jim odvzemati identiteto itd. Med drugim je bil tudi dan dr\xc5\xbeavnosti poimenovan izklju\xc4\x8dno po pripadnikih \xc5\xa1panskega nadrejenega ljudstva, to pomeni po nacionalistih.Za tak\xc5\xa1no ravnanje pa je odgovorna Francova rasisti\xc4\x8dna diktatura, katere cilj je bil o\xc4\x8di\xc5\xa1\xc4\x8denje \xc5\xa1panskega ljudstva. Tega je hotel dose\xc4\x8di preko zaprtij in umorov vseh, ki so nasprotovali njemu, njegovemu na\xc4\x8dinu vladanja ali mu na kakr\xc5\xa1en koli drug na\xc4\x8din predstavljali potencialno nevarnost.\n_START_SECTION_\nIzvor rasisti\xc4\x8dne narave Frankove diktature\n_START_PARAGRAPH_\nEden izmed vodilnih ideologov Francove doktrine je bil Juan Antonio Vallejo-N\xc3\xa1jera Botas, ki je vodil psiholo\xc5\xa1ke raziskave z namenom preu\xc4\x8ditve \xc5\xa1panskega ljudstva. Cilj je bil o\xc4\x8distiti \xc5\xa1pansko raso vseh nasprotnikov diktature, za kar so morali militarizirati vsa javna obmo\xc4\x8dja in ponovno vzpostaviti inkvizicijo. Njegova teorija o \xc5\xa1panskem ljudstvu, ki postavlja v nasprotje pripadnike nacionalnega tabora kot nadrejene in pripadnike republikanskega tabora kot manjvredne, je bila vodilna orientacija Francove diktature.\n_START_SECTION_\nOtroci kot sredstvo zgodnjega prepre\xc4\x8devanja manjvredne rase\n_START_PARAGRAPH_\nManjvrednosti ljudstva se je bilo mogo\xc4\x8de izogniti \xc5\xbee v prvih letih otrokovega \xc5\xbeivljenja, zato so tako imenovanim republikanskim materam odvzeli na stotine otrok, da bi pretrgali vezi z njihovimi republikanskimi koreninami in tako onemogo\xc4\x8dili\xc2\xa0\xc2\xbbonesna\xc5\xbeevanje\xc2\xab\xc2\xa0\xc5\xa1panskega ljudstva oziroma \xc5\xa1panske rase. \xc5\xa0panska cerkev in pripadniki nacionalnega tabora, ki se je imenoval La Falange so kot izvr\xc5\xa1itelji svoje po\xc4\x8detje zagovarjali z besedami, da bodo republikanske otroke re\xc5\xa1ili materialne in moralne bede, ki bi jih doletela zaradi nasprotovanja na novo vzpostavljeni Francovi dr\xc5\xbeavi. Teh otrok po njihovem mnenju namre\xc4\x8d niso oropali ampak odvzeli vsem republikanskim zapornikom, umorjenim ali pogre\xc5\xa1anim, nato pa jih dodelili star\xc5\xa1em, ki so diktaturo podpirali, da so jih le ti vzgojili v duhu frankizma ali pa so bili dodeljeni v socialni center, ki se je imenoval Auxilio Social, kjer pa so bili velikokrat tar\xc4\x8da posmeha zaradi svojih\xc2\xa0\xc2\xbbrde\xc4\x8dih\xc2\xab\xc2\xa0korenin. Leta 1943 se je \xc5\xa1tevilo otrok, ki so bili pod skrbni\xc5\xa1tvom dru\xc5\xbein pripadnic nacionalnega tabora pove\xc4\x8dalo na 12.043, vendar so pozneje ocenili, da se lahko \xc5\xa1tevilo pove\xc4\x8da vse do 300 000. Franko je tudi zahteval ponovno repatriirati vse izgnane otroke. Namre\xc4\x8d mnogi star\xc5\xa1i so svoje otroke poslali v druge dr\xc5\xbeave, da bi jih za\xc5\xa1\xc4\x8ditili in jim prepre\xc4\x8dili bedo, ki jo je prinesla vojna, Franco pa je odredil, da morajo vse te otroke poiskati in vrniti v \xc5\xa0panijo. Zakon iz leta 1940 mu je dal dostop tudi do otrok v institucijah Auxilio Social, kateri so bili avtomatsko preme\xc5\xa1\xc4\x8deni nazaj v \xc5\xa0panijo. Najve\xc4\x8dji interes pa je imel za otroke iz Sovjetske Zveze, ta je namre\xc4\x8d v dr\xc5\xbeavljanski vojni stopila na stran republikancev.\n_START_SECTION_\nRepublikanski zapori\n_START_PARAGRAPH_\nV zaporih, kjer so bile zaprte republikanske matere in \xc5\xbeenske je bilo tudi veliko otrok, ki pa nikoli niso bili zapisani v seznam. Mnogi med njimi so zaradi neznosnih pogojev v zaporih umrli, namre\xc4\x8d bili so pri\xc4\x8da stradanju, trpin\xc4\x8denju, boleznim zaradi nehigiene, itd. Mnogo pa jih je bilo oddanih v dru\xc5\xbeine pripadnice Francovega re\xc5\xbeima. \xc5\xbdenskam, ki so v teh zaporih rodile, so povedali, da je otrok po rojstvu umrl. V resnici \xc4\x8disto zdravega otroka pa so poslali v\xc2\xa0\xc2\xbbnacionalne\xc2\xab\xc2\xa0dru\xc5\xbeine ali pa v samostane, kjer dobili novo identiteto, njihove republikanske korenine pa so bile izbrisane._NEWLINE_Ugrabitve novorojenih otrok, ki so se za\xc4\x8dele v republikanskih zaporih, pa so se raz\xc5\xa1irile tudi v porodni\xc5\xa1nice. Materam so takoj po rojstvu odvzeli otroka por pretvezo, da ga bodo polo\xc5\xbeili v inkubator, tudi v primeru, \xc4\x8de to ni bilo potrebno. \xc4\x8cez nekaj \xc4\x8dasa so mater obvestili o smrti njenega otroka brez mo\xc5\xbenosti, da bi ga videla, \xc4\x8de pa je vztrajala so ji prinesli \xc5\xbee v naprej pripravljenega mrtvega novorojenca. Njihov otrok, ki je rojstvo pre\xc5\xbeivel, pa je \xc5\xa1el v roke nacionalni dru\xc5\xbeini, ki so za njegovo posvojitev morali pla\xc4\x8dati pribli\xc5\xbeno 200 000 pezet (\xc5\xa1panska valuta pred uvedbo evra).\n_START_SECTION_\nOdprava molka\n_START_PARAGRAPH_\nO tem pojavu se dolgo ni razpravljalo saj je kakr\xc5\xa1nokoli opredeljevanje do dilem takratnega \xc4\x8dasa lahko posameznika stalo \xc5\xbeivljenja. \xc4\x8cez \xc4\x8das pa so se opogumile nekatere matere, ki sedaj i\xc5\xa1\xc4\x8dejo svoje izgubljene otroke. Pojav se je za\xc4\x8del omenjati tudi na nacionalni ravni in leta 2008 je Baltasar Garz\xc3\xb3n ta pojav ozna\xc4\x8dil kot zlo\xc4\x8din proti \xc4\x8dlove\xc5\xa1tvu in dodal, da je veliko \xc5\xbertev \xc5\xa1e \xc5\xbeivih, ki se morda sploh ne zavedajo svoje prave identitete ter se zavzema za njihovo odkritje in ponovno dodelitev originalne identitete, za katero so bili prikraj\xc5\xa1ani v \xc4\x8dasu frankizma.'